《次韵馆中诸公游慈云寺》
宋代·韩驹

嘉蔬随客庖，香饭出僧甑。聊为一饱谋，未暇谈禅病。

二公当代豪，词林气方盛。五言谨诗律，百罚严酒令。

乐与同舍郎，共此给园净。想像斜川游，何如舞雩咏。

甘瓜自雍丘，肥芡来新郑。肴果各有携，笑我室悬磬。

陋质谢不往，实愧琼瑶映。人生一车足，那须富千乘。

有兴驱短辕，宁辞沮洳径。及时速行乐，莫待苦脚胫。

炎暑忽已阑，当念时难更。

作者简介：韩驹（1080～1135）北宋末南宋初江西诗派诗人，诗论家。字子苍，号牟阳，学者称他陵阳先生。陵阳仙井（治今四川仁寿）人。少时以诗为苏辙所赏。徽宗政和初，召试舍人院，赐进士出身，除秘书省正字，因被指为苏轼之党谪降，后复召为著作郎，校正御前文籍。宣和五年（1123）除秘书少监，六年，迁中书舍人兼修国史。高宗立，知江州。绍兴五年（1135）卒。写诗讲究韵律，锤字炼句，追求来历典故，写有一些反映现实生活的佳作，有《陵阳集》四卷，今存。